**Kiváló magyar szereplés a 18. nemzetközi földrajzi olimpián!**

**2022. július 12-17. között rendezték meg a 18. nemzetközi földrajzi olimpiát, az iGeo-t. A Nemzetközi Földrajzi Unió (IGU) védnöksége alatt szervezett verseny a legnagyobb presztízsű, és legjelentősebb közönséget vonzó esemény ezen a szakterületen, amelyet Magyarországon az oktatási kormányzat a földrajz tantárgy hivatalos diákolimpiájaként ismer el. Az idén a Pécsi Tudományegyetem felkészítésével kijutott magyar versenyzők két ezüst- és két bronzérmet szereztek.**

A Covid-19 járvány okán az idei évben az olimpiát (hasonlóan a 2021-ben rendezetthez) online szervezték a párizsi geográfusok, akik rendkívül nagy odaadással, fáradtságos munkával és találékonysággal ugrották meg ezt a kihívást. Maga a szervezés és a lebonyolítás is nemzetközire sikerült, annak ellenére is, hogy az olimpia főszervezője Franciaország volt, hiszen a feladatok összeállításában, tesztelésében, véglegesítésében és javításában részt vettek Horvátországból, Hongkongból, Tajvanból és Nagy Britanniából is az IGU törzstagjai.

Magyarországról 2006 óta delegálunk a nemzetközi földrajzi versenyre csapatokat, ahonnan eddig minden évben sikerült éremmel hazatérni, idén sincs ez másként. Az olimpiai csapat tagjainak, **Lontay Olivérnek** (Milestone Institute, Budapest), **Szekeres Pannának** (Petőfi Sándor Evangélikus Gimnázium, Bonyhád), **Rózsa Simon Péternek** (ELTE Radnóti Miklós Gyakorlóiskola, Budapest) és **Kurenkov Efimnek** (Kőrösi Csoma Sándor Kéttannyelvű Gimnázium, Budapest) az olimpia szokásos versenyszámait, az írásbeli tesztet, a multimédia tesztet és a terepi feladatokat is elektronikus úton kellett megoldaniuk a Pécsi Tudományegyetem Természettudományi Kar Földrajzi és Földtudományi Intézetének falai között. A verseny egyéni, a diákok e három versenyfordulóban bizonyíthatták tudásukat földrajzból, angol nyelven. Az olimpián összesen **54 ország** **209 diákja** versenyzett idén az elnyerhető bronz, ezüst és arany érmekért a világ minden részéről. Csapatunk helytállása példás, még annak ellenére is, hogy 2022-ben az utazás élménye elmaradt.

Olimpiai csapatunk remek szerepléssel zárta a 2022-es földrajzi olimpiát. **Lontay Olivér és Rózsa Simon Péter ezüstéremmel végzett,** **Szekeres Panna és Kurenkov Efim pedig bronzérmesek** lettek.

A csapattagokat már hagyományosan a PTE TTK munkatársai választják ki és készítik fel a nemzetközi megmérettetésre. Ennek első és legfőbb színtere az országos angol nyelvű földrajzi tanulmányi verseny, avagy a **Hungeocontest**, amit minden évben megszervezünk, keretei között pedig igyekszünk az olimpián is jellemző feladattípusokkal és versenyszámokkal kiszűrni, kik a legrátermettebbek erre a feladatra.

A verseny igazgatója, illetve a magyar olimpiai csapat vezetője **dr. Trócsányi András** egyetemi docens, a verseny és a felkészítés adminisztratív feladataiért **dr. Máté Éva** adjunktus felelt. Magát a versenyt, illetve a nyár elején megrendezett felkészítő tábort a PTE TTK mellett a **Nemzeti Tehetség Program** támogatta az NTP-TMV-M-21-B-0007, illetve az NTP-NTMV-21-B-0001 kódszámú pályázatokkal.

Az új versenyszezon októberben kezdődik majd az online fordulóval, a kiírás a [www.hungeontest.org](http://www.hungeontest.org) oldalon lesz elérhető. **2023-ban Bandung, Indonézia** várja majd a legjobb geográfusokat, élőben.

A 2022-es olimpiai csapat bemutatkozó videója megtekinthető itt: <https://drive.google.com/file/d/1FFiHBB3wM8Ugy88JI0a9az-FKjbCUwGz/view>

*Részletek:* [*https://www.facebook.com/hungeocontest*](https://www.facebook.com/hungeocontest) *vagy* [*https://hungeocontest.org/*](https://hungeocontest.org/) *vagy* [*https://instagram.com/hungeo\_contest?utm\_medium=copy\_link*](https://instagram.com/hungeo_contest?utm_medium=copy_link)

**További információ:**

Dr. Máté Éva
adjunktus
PTE TTK FFI
Társadalomföldrajzi és Urbanisztikai Tanszék

+36-72-501-500/63918